Liudas Mikalauskas

Liudas Mikalauskas (g. 1985 m. spalio 11 d. Tauragėje) – Lietuvos operos solistas (bosas), dėstytojas, visuomenės veikėjas, Kazlų Rūdos savivaldybės tarybos narys, Tauragės garbės pilietis.

Biografija 
1992–2004 m. mokėsi Tauragės Jovarų vidurinėje mokykloje, 1993–2004 m. – Tauragės moksleivių kūrybos centre Romualdo Eičo dainavimo klasėje. 2009 m. baigė Lietuvos muzikos ir teatro akademiją. 2011 m. įgijo du Vytauto Didžiojo universiteto Muzikos akademijos magistro diplomus: atlikėjo ir pedagogo. Nuo 2016 m. rugsėjo mėnesio Lietuvos nacionalinio operos ir baleto teatro trupės narys.

Šiuo metu priklauso tarptautinei klasikinės muzikos atlikėjų agentūrai „Ascolta artists“, kurios dėka jau kūrė vaidmenis Švedijoje, dalyvavo perklausose Danijoje, Švedijoje, Vokietijoje.

2015–2018 m. Kauno miesto savivaldybės tarybos narys.

2019–2023 m. Kazlų Rūdos savivaldybės tarybos narys.

Sceninė veikla 
Meno sritis – profesionalusis dainavimo menas. Dirba Lietuvos nacionaliniame operos ir baleto teatre, Kauno valstybiniame muzikiniame teatre, taip pat ruošia vaidmenis Klaipėdos valstybiniame muzikiniame teatre, Panevėžio muzikiniame teatre, Didžiajame Poznanės S. Moniuškos operos teatre.

Paruošti vaidmenys:
 Ubertas – G. B. Pergolesi operoje „La Serva padrona“ (2006 m., debiutas Panevėžio muzikiniame teatre 2010 m.)
 Don Bazilijo – G. Rossini operoje „Sevilijos kirpėjas“ (2008 m. Kaunas, 2013 m. Švedija, 2014 m. LNOBT)
 Davaina – G. Kuprevičiaus operoje „Karalienė Bona“ (debiutas Kauno valstybiniame muzikiniame teatre 2008 m.)
 Markizas – G. Verdi operoje „Traviata“ (2008 m.)
 Papagenas – W. A. Mozart operoje „Užburtoji fleita“ (2009 m.)
 Tėvas Lorencas – Ch. Gounod operoje „Romeo ir Džiuljeta“ (2009 m.)
 Vagneris – Ch. Gounod operoje „Margarita“ (2009 m.)
 Hercogas – T. Kutavičiaus, V. Palčinskaitės operoje „Nykštukas Nosis“ (2009 m.)
 Brubekas, Policininkas – K. Kolemano miuzikle „Mieloji Čariti“ (2009 m.)
 Flevilis – U. Giordano operoje „Andrė Šenjė“ (2009 m.)
 Juozapas – D. Ricci miuzikle „Lauktasis“ (2009 m.)
 Daktaras – G. Verdi operoje „Traviata“ (2010 m.)
 Figaras – W. A. Mozart operoje „Figaro vedybos“ (debiutas Lietuvos nacionaliniame operos ir baleto teatre 2010 m.)
 Mefistofelis – Ch. Gounod operoje „Margarita“ (2011 m.)
 Karolis Voityla – S. Di Stefano miuzikle „Karolis“ (2011 m.)
 Baronas Konradas Abrė – J. Gilbert operetėje „Dorovingoji Zuzana“ (2011 m.)
 Raimondas – G. Donizetti operoje „Liučija Di Lamermur“ (2011 m.)
 Deveika – A. Bražinsko miuzikle „Žemės paukščiai“ (2012 m.)
 Trakolo – G. B. Pergolesi operoje „Livietta e Tracollo“ (2012 m.)
 Dulkamara – G. Donizetti operoje „Meilės eliksyras“ (2013 m., Jungtinės Amerikos valstijos)
 Šuo – E. Chagagortiano komiškoje operoje vaikams „Ausinė kepurė“ (2013 m.)
 Tobijas Milis – G. Rossini operoje „Vedybų vekselis“ (2013 m.)
 Simonas – G. Puccini operoje „Džianis Skikis“ (2013 m.)
 Piktasis – A. Oliva, A. Aliscioni miuzikle „Don Bosko“ (2014 m.)
 Don Bartolo – G. Rossini operoje „Sevilijos kirpėjas“ (2014 m., LNOBT)
 Leporelis – W. A. Mozart operoje „Don Žuanas“ (2014 m.)
 Grafas De Grijė – J. Massnet operoje „Manon" (2014 m. LNOBT)
 Don Fernandas – L. Van Beethoven operoje „Fidelijus" (2014 m. LNOBT)
 Baronas Cėta – F. Lehar operetėje „Linksmoji našlė" (2015 m. LNOBT)
 Vienuolis, Inkvizitorius – G. Verdi operoje „Don Karlas" (2016 m. LNOBT)
 Pilypas II – G. Verdi operoje „Don Karlas" (2016 m. LNOBT)
 Falstafas – O. Nikolai komiškoje operoje „Vindzoro Šmaikštuolės" (2016 m.)
 Ponas Benas – R. Šerkšnytės operoje vaikams „Penki Merės stebuklai“ (2017 m. LNOBT)
 Kapelijus – V. Bellini operoje „Kapulečiai ir Montekiai“ (2017 m. LNOBT)
 Margiris – V. Klovos operoje „Pilėnai“ (2017 m.)
 Liuteris – G. Kuprevičiaus tezių operoje „Liuterio durys“ (2017 m.)
 Panglosas, Martinas – L. Bernstein operetėje „Kandidas“ (2019 m. LNOBT)
 Henrikas VIII – G. Donizetti operoje „Ana Bolena“ (2020 m. LNOBT)
 Hercogas Mėlynbarzdis – B. Bartok operoje „ Hercogo Mėlynbarzdžio pilis“ (2020 m. LNOBT)
 Policijos komisaras – R. Strauss operoje „Rožės kavalierius (2021 m. LNOBT)
 Žermonas – G. Verdi operoje „Traviata“ (2021 m. Pažaislio festivalis, projektinis pastatymas)
 Sulpicijus – G. Donizetti operoje „Pulko duktė“ (2021 m. Klaipėdos valstybinis muzikinis teatras)
 Zacharijas – G. Verdi operoje „Nabukas“ (2022 m., Kaunas Europos kultūros sostinė 2022, KVMT)
 Monteronė – G. Verdi operoje „Rigoletas“ (2022 m. LNOBT)
 Alčindoras, Benua – G. Puccini operoje „Bohema“ (2022 m. LNOBT)

Boso, boso-baritono partijos stambios formos veikaluose:

 J. S. Bach Pasijos pagal Joną
 C. Orff „Carmina Burana“
 J. S. Bach „Kavos kantata“
 W. A. Mozart Mišios C-dur, G-dur
 G. Rossini „Stabat Mater“
 G. Puccini „Messa di Gloria“
 G. Faure „Requiem“
 L. van Beethoven Simfonija Nr.9 d-moll, op. 125
 G. Kuprevičius, poetinė oratorija sausio 13-osios dvidešimtosioms metinėms atminti „Lux Aeterna“
 G. F. Handel oratorija „Mesijas“
 V. Bartulis „Graudžioji kantata“
 A. Dvorak, „Te Deum“
 J. Elsner, Coronation Mass in C, Op 51
 K. Kurpinski, „Te Deum“
 F. Mendelssohn, „Eliah“
 J. S. Bach, „Mišios h-moll“
 A. Dvorak, „Stabat Mater“
 A. Ilapion, „Pasijos pagal Matą“
 B. Britten, „War Requiem“
 K. Penderecki, „Polish requiem“
 K. Penderecki „Dies Illa“
 C. Orff, „Afroditės triumfas“
 W. A. Mozart „Requiem“ D-moll, K626
 Z. Bružaitė, kantorija „Lumen Fidei“
 F. Liszt, oratorija „Kristus".
 G. Verdi „Requiem" (2023, Estija)

Dalyvavo tarptautiniuose festivaliuose „XVI międzynarodowy festiwal młodych laureatów konkursów muzycznych“ (Lenkija, 2006 m.), „XVII międzynarodowy festiwal muzyki kameralnej i organowej“ (Lenkija, 2007 m.), „III ogólnopolski festival promocyjny“ (Lenkija, 2007 m.), X festiwal „Ave Maria“ (Lenkija, Czeladz, 2009 m.), taip pat didžiausiame Rytų Europoje tarptautiniame J. Kiepuros vardo festivalyje (Lenkija, 2009 m.), Ada Sari konkurso laureatų festivalyje (Lenkija, 2010 m.), Ljubliana Festival (Slovėnija, 2015 m.).

Lietuvoje kviečiamas dalyvauti šiuose festivaliuose: Tarptautinis Pažaislio muzikos festivalis (Kaunas), Tarptautinis festivalis „Klaipėdos muzikos pavasaris“ (Klaipėda), Tarptautinis festivalis „Palangos muzikos pavasaris“ (Palanga), Tarptautinis Tytuvėnų vasaros festivalis (Tytuvėnai), Tarptautinis Thomo Manno festivalis (Nida), Tarptautinis Kristupo vasaros festivalis (Vilnius), Tarptautinis festivalis „Operetė Kauno pilyje“ (Kaunas), Bistrampolio festivalis, Tarptautinis Mykolo Oginskio festivalis (Plungė), Tarptautinis menų festivalis „Druskininkų vasara su M.K.Čiurlioniu“ (Druskininkai) ir kituose.

Yra vienas iš tarptautinio Tauragės muzikos festivalio, vykstančio liepos-rugsėjo mėn. Tauragės rajone organizatorių bei sumanytojų. Taip pat vienas iš tarptautinio Paberžės muzikos festivalio, skirto Tėvui Stanislovui atminti bei Skarulių muzikos festivalio organizatorių.

Kviečiamas koncertuoti su Lietuvos nacionalinės filharmonijos kolektyvais, Kauno simfoniniu orkestru, Lietuvos valstybiniu simfoniniu orkestru, Lietuvos nacionaliniu simfoniniu orkestru, Šv. Kristoforo kameriniu orkestru, Camerata Klaipėda kameriniu orkestru, Varšuvos Nacionalinės operos simfoniniu orkestru, Poznanės operos teatro simfoniniu orkestru, Katovice Filharmonia Slaska simfoniniu orkestru, Filharmonijos Sudecka simfoniniu orkestru. Taip pat koncertuoja su Kauno styginių kvartetu, Valstybiniu Vilniaus kvartetu, styginių grupėmis „Mettis“, „Bass Arco“, pučiamųjų sekstetu „Brass bravo“. Dalyvavo įvairiuose meistriškumo kursuose, seminaruose. Stažavosi „Royal Welsh College of Music and Drama“ (Didžioji Britanija, 2007 m.).

Koncertuoja Lietuvoje, Lenkijoje, Estijoje, Ukrainoje, Rusijoje, Vokietijoje, Didžiojoje Britanijoje, Švedijoje, JAV, Baltarusijoje, Slovėnijoje.

2008 m. rugsėjo–gruodžio mėn. dalyvavo LTV muzikiniame projekte „Triumfo arka“, kurį nugalėjęs, laimėjo 50 tūkst. litų bei „Auksinio balso“ titulą.

2009 m. rugpjūčio–gruodžio mėn. dalyvavo TV3 profesionalių šokių projekte „Šok su manimi“  su penkis kartus dešimties šokių čempione Gintare Slausgalviene. Projekto metu solistas ne kartą buvo teigiamai įvertintas ne tik komisijos, bet ir žiūrovų, o vykusiame finale pelnė antrąją vietą .

2010 m. vasario–gegužės mėn. dalyvavo TV3 projekto „Šeimų dainos“ komisijoje, buvo pastovus jos narys.

2010 m. rugsėjo 17 d. ir 19 d. debiutavo Lietuvos Nacionaliniame Operos ir Baleto teatre Figaro vaidmeniu W. A. Mozart operoje „Figaro vedybos“.

2013 m. rugsėjo–gruodžio mėn. dalyvavo LRT muzikiniame projekte „Auksinis balsas„, kuriame atvirai pasisakė už lietuviškos muzikos bei patriotizmo sklaidą bei pelnė antrąją vietą.

2016 m. dalyvavo TV3 tautinių šokių projekte „Kadagys“, kuriame kartu su KTU ansambliu „Nemunas“ pelnė antrąją vietą.

2020 m. buvo išrinktas LNOBT metų solistu.

2022 m. drauge su asociacija „Jaunoji Sūduva“ įkūrė ir pristatė visuomenei Kazlų Rūdos Slow areną Pinciškių k., Kazlų Rūdos sav. Ši arena pastatyta atviroje erdvėje iš daugiau nei 200 šiaudų rentinių, pirmoji tokio dydžio Lietuvoje, čia vyko 3 klasikinės muzikos koncertų ciklas, sutraukęs žiūrovus iš visos Lietuvos.

2022 m. LRT televizijoje pradėjo vesti „Duokim garo“ laidą, pristatančią Lietuvos regionų tautinį paveldą, meno kolektyvus, lankytinas vietas, vietos kūrėjus.

Apdovanojimai 

Daugiau negu 12 dainininkų konkursų I-ųjų premijų, didžiųjų prizų ar kt. apdovanojimų laureatas, tarp kurių:

 2005 m. – Respublikinio Zenono Paulausko Jaunųjų dainininkų konkurso 1-os vietos laureatas
 2006 m. – II tarptautinio jaunųjų vokalistų akademinio dainavimo konkurso „Grand Prix“ laureatas (Kohtla Jarvė, Estija)
 2006 m. – LR KM premijos laureatas „Už geriausią profesionaliojo meno 2006 m. debiutą“
 2006 m. – VII tarptautinio I. Jurjevos vardo dainininkų konkurso 2-os vietos laureatas (Talinas, Estija) 
 2007 m. – II tarptautautinio dainininkų konkurso „Langas į Europą“ didžiojo prizo laureatas (Sankt Peterburgas, Rusija)
 2007 m. – VIII tarptautinio I. Jurjevos vardo dainininkų konkurso I premijos laureatas (Talinas, Estija)
 2008 m. – Tarptautinio dainininkų konkurso „XXI amžiaus menas“ didžiojo prizo laureatas (Kijevas, Ukraina)
 2008 m. – II tarptautinio Adamo Diduros operos dainininkų konkurso I premijos laureatas (Lenkija)
 2008 m. – LTV muzikinio projekto „Triumfo arka“ nugalėtojas 
 2009 m. – Kauno savivaldos 600 metų jubiliejinis medalis už Kauno vardo garsinimą
 2009 m. – Tauragės apskrities viršininko garbės ženklas „Už nuopelnus Tauragės apskričiai“
 2009 m. – XIII tarptautinio Ada Sari dainininkų konkurso II premijos bei geriausiai atlikto dainų ciklo laureatas (Lenkija)
 2011 m. – Metų tauragiškio apdovanojimuose pelnytas Metų kūrėjo titulas.
 2016 m. – Tauragės rajono savivaldybės Garbės ženklas už nuopelnus Tauragės rajonui.
 2017 m. – įteiktas Lietuvos teatrų asociacijos „Fortūnos“ prizas už Falstafo vaidmenį O. Nikolai komiškoje operoje „Vindzoro šmaikštuolės".
 2018 m. – buvo paskelbtas Tauragės garbės piliečiu.
 2020 m. – buvo išrinktas LNOBT metų solistu.
 2022 m. – Lietuvos meno kūrėjų asociacijos apdovanojimuose už aktyvią koncertinę veiklą ir aukštą meninį lygį pelnė Lietuvos muzikų sąjungos įsteigtą „Auksinį diską“.

Šaltiniai

Nuorodos 
 Oficialus L. Mikalausko tinklalapis

Bosai
Lietuvos operos dainininkai
Tauragės garbės piliečiai